ประกันไทยเจาะเออีซี คปภ.หนุนขยายลงทุน
คปภ.หนุนเต็มสูบประกันไทยลุยตลาดเออีซี
15 ม.ค. 2558

คปภ.หนุนเต็มสูบประกันไทยลุยตลาดเออีซี 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย  (คปภ.) เปิดเผยว่า ขณะนี้มีนักลงทุนต่างชาติได้ติดต่อเข้ามายัง คปภ.เพื่อหาโอกาสในการลงทุนในธุรกิจประกันภัยเพิ่มมากขึ้น รวมถึงผู้บริหารบริษัทประกันภัยของไทยเอง ก็เข้ามาหารือกับ คปภ.เพื่อจะได้ เตรียมพร้อมสำหรับการเปิดเสรีอาเซียน (เออีซี) และรองรับกับนโยบายของ คปภ.ที่จะมีการเพิ่มเงินกองทุนให้สูงขึ้น เพื่อสร้างความเข้มแข็งให้กับธุรกิจประกันภัย
“ที่ผ่านมาอนุมัติไปลงทุนในเออีซีแล้วหลายบริษัท แต่ส่วนใหญ่เป็นบริษัทขนาดใหญ่ มีหลายรูปแบบ ทั้งแบบร่วมทุนกับบริษัทท้องถิ่น ร่วมทุนกับต่างประเทศ และตั้งบริษัทประกันภัยขึ้นมาในประเทศนั้นและเปิดสำนักงานผู้แทนทั้งนี้ขึ้นอยู่กับกฎหมายของแต่ละประเทศ ซึ่งยังมีบริษัทประกันภัยอีกจำนวนหนึ่งที่อยู่ระหว่างพิจารณาอนุญาตให้ไปลงทุนในเออีซี” นายประเวช กล่าว
อย่างไรก็ตาม สิ่งที่น่าห่วง คือ การที่ไทยมีบริษัทประกันขนาดเล็กอยู่เป็นจำนวนมาก  จึงอยากเห็นการปรับตัวเชิงรุกและต้องทำตัวให้แข็งแรง คปภ.จึงประกาศเป็นนโยบายเพิ่มเงินกองทุนขั้นต่ำให้แข็งแรง ซึ่งจะให้เวลา 1 ปี ในการเพิ่มเงินกองทุนขั้นต่ำให้ได้ตามเกณฑ์ ซึ่งทางคณะกรรมการ คปภ.ได้เห็นชอบในหลักการแล้ว ขั้นต่อไปจะให้อนุกรรมการด้านกฎหมายพิจารณาว่า สุดท้ายแล้วจำเป็นต้องมีการแก้กฎหมายหรือไม่
“หลังจากประกาศนโยบายออกไป หลายบริษัทเสนอแผนเพิ่มทุนเข้ามามีทั้งบริษัทร่วมทุนกับต่างชาติ บริษัทต่างชาติและบริษัทไทยแท้  ซึ่งเป็นสิ่งที่ คปภ.อยากเห็น โดยไม่ต้องใช้กฎหมายบังคับ” นายประเวช กล่าว